text: Smil over hele linjen
  08 november 2013 kl. 13.55
  Der er ikke mange der ikke smiler i Esbjerg i dag. EfB gik torsdag aften videre i Europa League.
  Der var smil fra træningsbane til omklædningsrum. Fra direktionsgang til motionsrum. Fra spiller til direktør.
  Jo, der var masser at være tilfreds med hos EfB i dag.
  Spillerne løb en tur i skovene omkring træningsbanerne på Gl. Vardevej, og enkelte tog en tur forbi motionslokalet for at få løsnet musklerne op. Det kunne de med smil på læben, mens de kunne tænke tilbage på gårsdagens 1-0 sejr mod svenske Elfsborg og samtidig drømme om hvem, de skal møde i 1/16-finalen til efteråret.
  På direktionsgangen kunne administrerende direktør Søren Poulsen glæde sig over, at klubben endnu en gang har opjusteret forventningerne til årets regnskab. Nu forventer klubben et plus på 31-34 millioner kroner.
  Eneste malurt i bægeret for EfB er, at det ikke rigtig kører i Superligaen for øjeblikket. På søndag kommer de regerende mestre fra FC København på besøg.
  